SAMART เผยกิจการร่วมค้า คว้างานสายส่งไฟฟ้าแรงสูง กฟผ. มูลค่า 1.24 พันลบ.
SAMART เผยกิจการร่วมค้า “TPL-TEDA Consortium” คว้างานสายส่งไฟฟ้าแรงสูง กฟผ. มูลค่า 1.24 พันลบ.กำหนดแล้วเสร็จ 12 มี.ค.62 ทยอยรับรู้รายได้ตามสัดส่วนความสำเร็จของงาน
19 ธ.ค. 2559

บริษัทสามารถคอร์ปอเรชั่น จำกัด (มหาชน) หรือ SAMART ระบุว่า บริษัท เทด้า จำกัด (TEDA) ซึ่งเป็นบริษัทย่อยที่ถือหุ้นทางอ้อมผ่านบริษัท สามารถ ยู-ทรานส์ จำกัด ในสัดส่วน 94.35% ได้ลงนามในสัญญากิจการร่วมค้า (Consortium Agreement) กับ TATA Project Limited โดยใช้ชื่อย่อว่า TPL-TEDA Consortium ในสัดส่วนร้อยละ 33.69 : 66.31
ทั้งนี้ TPL-TEDA Consortium ได้ลงนามในหนังสือยืนยันการว่าจ้างจัดหาและจ้างก่อสร้าง สายส่งไฟฟ้าแรงสูง 500 kV ช่วงสุราษฎร์ธานี 2- ภูเก็ต 3 (จากสุราษฎร์ธานี 2 ถึง กม.116) และระบบ 230 kV ช่วงสุราษฎร์ธานี-ทุ่งสง ไปยังสถานีไฟฟ้าสุราษฎร์ธานี 2 กับการไฟฟ้าฝ่ายผลิตแห่งประเทศไทย (กฟผ.) เมื่อวันที่ 13 ธ.ค.59 มีมูลค่าสัญญาก่อสร้างรวม 1.24 พันล้านบาท
โดยมีสัดส่วนงานของบริษัท เทด้า จำกัด มูลค่าสัญญา 418.24 ล้านบาท และ TATA Project Limited มูลค่าสัญญา 823.21 ล้านบาท มีกำหนดการก่อสร้างแล้วเสร็จภายในวันที่ 12 มี.ค.62 โดยการรับรู้รายได้เป็นไปตามสัดส่วนความสำเร็จของงาน